Kashmir Princess

Kashmir Princess oli Air Indian omistama Lockheed Constellation -matkustajalentokone, joka tuhoutui pommiräjähdyksessä ja sitä seuranneessa syöksyssä Etelä-Kiinan mereen 11. huhtikuuta 1955. Kone oli matkalla Bombaystä Hongkongin kautta Jakartaan. Matkustajat olivat enimmäkseen toimittajia ja delegaatteja, joiden oli tarkoitus osallistua Bandungin konferenssiin. Kiinan kansantasavallan pääministerin Zhou Enlain piti olla mukana lennolla, mutta hän ei saapunut Hongkongiin ehtiäkseen koneeseen. Kashmir Princessin tuhoutuessa kuoli 11 matkustajaa ja viisi miehistön jäsentä. Kolme miehistöön kuulunutta selvisi hengissä.

Kiinan kansantasavallan ulkoministeriö syytti pommi-iskusta Yhdysvaltoja ja Tšiang Kai-šekiä. Hongkongin viranomaiset tarjosivat  paikallista dollaria palkkioksi vihjeestä, joka johtaisi syyllisten jäljille. Poliisi kiinnostui eräästä velkaantuneesta lentokenttätyöntekijästä, joka käytti rahaa naisiin ja uhkapeleihin. Hän pakeni sittemmin Taiwaniin CIA:n omistamalla koneella.

Lontoolaisen SOAS-yliopiston Kiina-instituutin johtajan Steve Tsangin mukaan isku oli Hongkongissa toimineiden Kuomintangin agenttien suunnittelema. Tsang uskoo lisäksi, että Zhou Enlai tiesi Kuomintangin suunnitelmasta etukäteen mutta ei silti estänyt koneen matkallelähtöä eikä muiden matkustajien nousua koneeseen. Syynä tähän olisi ollut Zhoun halu paljastaa Kuomintangin verkosto Hongkongissa. Jos lento olisi peruttu tai siirretty lähtemään Manner-Kiinasta, ei pommi-iskua olisi tapahtunut eikä iskuun osallisten agenttien jäljille olisi päästy.

Lähteet

Vuoden 1955 lento-onnettomuudet
Lento-onnettomuudet Indonesiassa
Terrori-iskut Indonesiassa
Hongkongin historia
Kiinan historia
Salamurhayritykset